KSL บวกแรง 5% สูงสุดในรอบ 4 เดือน โบรกฯชี้ราคาน้ำตาลโลกฟื้นตัวปี61-62แนะซื้อเป้า 4.50 บ.
KSL บวกแรง 5% สูงสุดในรอบ 4 เดือน โบรกฯชี้ราคาน้ำตาลโลกฟื้นตัวปี 61-62 แนะซื้อเป้า 4.50 บ. โดย ณ เวลา 11.27 น. ราคาอยู่ที่ระดับ 3.42 บาท บวก 0.16 บาท หรือ 4.91% ด้วยมูลค่าซื้อขาย 15.30 ล้านบาท
10 ก.ย. 2561

ผู้สื่อข่าวรายงานว่า บริษัท น้ำตาลขอนแก่น จำกัด (มหาชน) หรือ KSL ณ เวลา 11.27 น. อยู่ที่ระดับ 3.42 บาท บวก 0.16 บาท หรือ 4.91% ด้วยมูลค่าซื้อขาย 15.30 ล้านบาท ราคาหุ้นฟื้นตัวแรงในรอบ 4 เดือน โดยนับตั้งแต่หุ้นปรับตัวขึ้นไปทดสอบระดับ 3.42 บาท เมื่อวันที่ 19 มี.ค. 61

บล.เอเซีย พลัส ระบุในบทวิเคราะห์ว่า ราคาน้ำตาลดิบในตลาดโลก ณ วันที่ 30 ส.ค. 61 เท่ากับ 10.57 เซ็นต์/ปอนด์ ปรับเพิ่มขึ้น 4.4% จากสัปดาห์ก่อนหน้า สถานการณ์ราคาน้ำตาลโลกปรับเพิ่มขึ้นจากสัปดาห์ก่อน เนื่องจากสถาบัวิจัยน้ำตาลชั้นนำของโลก Green Pool ได้ปรับลดคาดการณ์ส่วนเกินผลผลิตน้ำตาลโลกในปี 2561/62 ลงเหลือ 4.2 ล้านตัน หรือลดลง 36% จากคาดการณ์เดิมที่คาดว่าส่วนเกินผลผลิตน้ำตาลจะอยู่ที่ 6.5 ล้านตัน ในปี 2561/62 เนื่องจากประเมินว่าผลผลิตน้ำตาลในบราซิลจะออกสู่ตลาดลดลงจากปัญหาภัยแล้งและผู้ประกอบการอ้อยหันไปผลิตเอทานอลมากขึ้น
ราคาน้ำตาลเฉลี่ยตั้งแต่ต้นปีบัญชี 2560/61 (พ.ย. 60) อยู่ที่ 12.80 เซ็นต์/ปอนด์ ปรับลดลง 23.3% จากราคาน้ำตาลเฉลี่ยปี 2559/60 ทั้งนี้ บริษัท อ้อยและน้ำตาลทราย จำกัด (อนท.) ได้ทำสัญญาขายน้ำตาลดิบล่วงหน้าปี 2560/61 ไปทั้งหมดแล้ว ที่ราคาน้ำตาลดิบเฉลี่ย 14.50 เซ็นต์/ปอนด์ (รวม Thai premium ราว 1 เซ็นต์/ปอนด์)  สอดคล้องกับสมมติฐานราคาน้ำตาลดิบเฉลี่ยปี 2560/61 ที่   14.50 เซ็นต์/ปอนด์
ทั้งนี้ บริษัท อ้อยและน้ำตาลทราย จำกัด ยังไม่ได้ทำสัญญาขายน้ำตาลทรายดิบล่วงหน้าสำหรับปี 2561/62 เลย เนื่องจากราคาน้ำตาลโลกยังอยู่ในระดับค่อนข้างต่ำ แต่ประเมินว่าผู้ประกอบการน้ำตาลไทยจะได้ประโยชน์จากผลผลิตอ้อยที่ออกสู่ตลาดเพิ่มขึ้นในปี 2562 ทำให้มีวัตถุดิบกากอ้อยในการผลิตไฟฟ้าเพิ่มขึ้น และส่งผลให้ต้นทุนการผลิตไฟฟ้าต่อหน่วยลดลง ส่งผลบวกต่อธุรกิจต่อยอด อาทิ ธุรกิจไฟฟ้า เป็นต้น
ราคาน้ำตาลที่ปรับเพิ่มขึ้น ถือเป็น Sentiment เชิงบวกต่อราคาขายเฉลี่ยปี 2561/62 ในกลุ่มน้ำตาล ได้แก่ KSL KTlS KBS และ BRR  อย่างไรก็ตาม ฝ่ายวิจัยประเมินว่าแนวโน้มราคาน้ำตาลโลกจะทยอยฟื้นตัวในปี 2561-62 จากแนวโน้มส่วนเกินผลผลิตน้ำตาลโลกจะลดลงในปี 2561/62 และราคาหุ้นกลุ่มน้ำตาลได้ปรับฐานรับราคาน้ำตาลที่ลดลงไปมากแล้ว จึงเน้นหาจังหวะทยอยเข้าลงทุน KSL ([email protected])